1Yahudiyalu la tofoɲolunŋo lun do, Magidala Mariyama, nin Yaxuba na Mariyama, anin Salome xa sumadiyalu san x'e be taxala i kela Isa fure ma. 2Yahudiyalu la loxokunŋo lun folo, nin wo mu alahado ti, saxo ma junna, tilo bowaxato, i taxata Isa xaburo da la. 3I taxato tun b'a fola i ɲoxo ɲen xo: «Jon si kuru in birigintin n ɲen, x'a bo xaburo da la?» 4I x'e ɲa xotota tumo men, i x'a je xo kuru in birigintinta, xa bo xaburo da la. 5I dunta xaburo xono. I xa xamarindinŋo do tara siginin i kininŋo xoto, dorokexoyi janba b'a xanna. Wo x'e lasila jaxu. 6Bari wo xo i ɲen xo: «Alu xana sila! Nasareti Isa men gengenta, alu be wo le ŋininna. A nte jan, a kunita! Alu na a mafele, a tun be lanin dula men! 7Alu taxa a fo Piyere nin a la xarandin tolu ɲen, xo a be i ɲa Galile, xo i b'a jela non ne, í xo a tun x'a fo i ɲen ɲa men ma.» 8I bota xaburo xono, x'e bori xa taxa, bawo i silata fo i si jarajara. Xonotofili kujaxo bulu, i korita fen fola moxo ɲen. [ 9Isa kunita loxokunŋo lun folo saxo ma. A folota x'é yita Magidala Mariyama la, a tun xa jinne woorowula xoyi wo men to. 10Magidala Mariyama taxata xibaro fo Isa taxamaɲoxolu ɲen. Wolu tunnu jusukunŋo tooroninŋo be xasila. 11Bari i x'a me tumo men xo Isa b'é nila tugun, anin xo Mariyama x'a je, i man la a la. 12Wo xo, Isa x'é yita ɲa xote ma, a la xarandin fula la, x'e taxato tu gallo do to. 13I x'e koppa, xa taxa a fo xarandin tolu ɲen. Bari haali wo, i man lannaya ke. 14Wo bee xo, a x'é yita a la xarandin tan nin kilinŋo la x'e tu domolo la. A x'e madigaamu i la lannayabaliya nin i la jusukunxoleya to; bawo mennu x'a kunininŋo je, i man la wolu la. 15Wo xo, a xo i ɲen xo: «Alu taxa duniya bee to, xa xibaru Dimanŋo waajulo ke moxolu bee ɲen. 16Moxo men je lannaya ke, xa batise, wo si kisi. Bari moxo men man lannaya ke, wo si jalagi. 17Taagumanseedolu fele, lannayabaxolu si mennu ke: I si jinnolu xoyi x'e bo moxolu to nte toxo la, i si xan xotelu fo. 18Haali nin i xa salu muta i bulu, walla xa moxofaxafenŋo min, wo me ku ke i la. I s'i bulolu la jangarutolu xan, xa Ala matara, wolu si kendeya.» 19Marigi Isa x'é soto wo xumo bee la tumo men, a layeleta sanŋo to, xa taxa í sigi Ala kininŋo fe. 20Wo keninma, xarandinŋolu taxata waajulo ke dula bee. Marigi Isa tun be i deemala i la baaro bee to. I tunnu be taagumanseedolu kela Marigi barako to, mennu x'a yita xo i la xumolu mu tonɲa le ti.]
bam_Latn